
వైద్యఖర్చులు చాలామందిని దారిద్ర్య రేఖ దిగువకు నెట్టేస్తున్నాయి. తమ కుటుంబంలో ఎవరో ఒక రోగికి వైద్యం చేయించి, ఉన్నదంతా పోగొట్టుకొని పేదల జాబితాలో చేరినవారు అనేక మంది ఉన్నారు. దేశంలో వేలాది ప్రజలు కేవలం వైద్య ఖర్చుల కారణంగా అతి బలవంతంగా పేదరికంలోకి నెట్టివేయబడుతున్నారు. కుటుంబంలో ఎవరైనా అనారోగ్యానికి గురైతే, రోగ నిర్ధారణకు, ఔషధాల కొనుగోలుకు, వైద్యశాల గదులకు (రూమ్ రెంట్స్), డాక్టర్ ఫీజులకు అయ్యే ఖర్చు భరించలేక లక్షలాది ప్రజలు దారిద్ర్యపు కోరల్లో చిక్కుకుపోతున్నారు. మెడికల్ బిల్లుల కారణంగానే అనేకమంది దివాలా తీస్తున్నారని ప్రపంచ ఆరోగ్య సంస్థ (డబ్ల్యూహెచ్ఓ) వెల్లడించింది.ఈ దుస్థితికి ప్రధాన కారణం ఔషధాల తయారీకి గానీ, మార్కెటింగ్కు గానీ ఒక స్పష్టమైన, నిర్దిష్టమైన విధానమంటూ లేకుండా పోయింది. ఒక ఔషధాన్ని తయారుచేసే కంపెనీ దాన్ని ఎంతకైనా సొమ్ము చేసుకోవచ్చు. దీనిపై ఎలాంటి నియంత్రణా లేదు.సూపర్ స్పెషాలిటీ వైద్యశాలలు మొదలు, గ్రామీణ వైద్యశాలల వరకు, చిన్నచిన్న రక్తపరీక్షా కేంద్రాలు మొదలు పెద్ద పెద్ద, రకరకాల పరీక్షలు, ఎక్స్ రేలు, స్కానింగులు తీసే డయాగ్నోస్టిక్ సెంటర్ల వరకు పచ్చి వ్యాపారమే రాజ్యమేలుతోంది తప్ప, మానవీయ కోణం ఏ కోశానా కానరావడం లేదు. వీటికి ఏమాత్రం తీసిపోకుండా మెడికల్ షాపులు పోటీపడుతున్నాయి. ఈ మూడు విభాగాలూ రోగులను పీల్చిపిప్పిచేస్తున్నాయి.ప్రస్తుతం షుగరు, బీపీ, గుండెజబ్బులు, ఊపిరితిత్తుల వ్యాధులు, క్యాన్సర్ లాంటి ప్రాణాంతక వ్యాధులు సమాజంపై బలంగా దాడిచేస్తున్నాయి. దేశంలో ప్రతి నలుగురిలో ఒకరికి షుగరు, ప్రతి ముగ్గురిలో ఒకరికి బీపీ ఉన్నట్లు జాతీయ పౌష్టికాహార సంస్థ దేశవ్యాప్తంగా దాదాపు 1.72 లక్షల మందిపై సర్వే చేసి వెల్లడించింది. ఇందులో అన్నిటికన్నా ఎక్కువగా కలవర పెడుతున్నది షుగర్ వ్యాధి. చైనా తరువాత అత్యధికంగా షుగర్ వ్యాధిగ్రస్తులున్న దేశం మనదే. 6.51 కోట్ల షుగర్ వ్యాధిగ్రస్తులు మనదేశంలో ఉన్నారు. 2030 నాటికల్లా ఈ సంఖ్య 10.12 కోట్లకు చేరుకుంటుందన్న ‘తీపి’ నిజం ఇప్పుడు దేశాన్ని వణికిస్తోంది.ఈ ఉపద్రవాన్ని ఎదుర్కోడానికి నేషనల్ ఫార్మాస్యూటికల్ అసోసియేషన్ గత సంవత్సరం తన 55వ జాతీయ వారోత్సవాల సందర్భంగా, ‘Pharma cists For A Healthy India, Role in Prevention And Management Of Diabetes’ అన్న నినాదాన్ని ఎంపిక చేసింది. ఈ సంవత్సరం ఎన్పీఏ, ‘know your medi cines: Ask your pharmacist’ అన్న నినాదాన్ని ఎంచుకుంది. దీనికనుగుణంగా వ్యాధుల నియంత్రణకు, ఆరోగ్య భారత నిర్మాణ కలను సాకారం చేయడానికి ఫార్మాసిస్టుల పాత్రను ప్రభుత్వాలు, ప్రజలు సమర్ధవంతంగా వినియోగించుకోగలిగితే ఆశించిన ఫలితాలు సాధించవచ్చు.యండి. ఉస్మాన్ ఖాన్(నవంబర్ 19 నుండి 25 వరకు                               జాతీయ ఔషధ వారోత్సవాలు)

vaidyakharchulu chaalaamandini daridrya rekha diguvaku nettestunnaayi. tama kutumbamlo evaro oka rogiki vaidyam cheyinchi, unnadanta pogottukoni pedala jaabitaalo cherinavaaru aneka mandi unnaaru. desamlo velaadi prajalu kevalam vaidya kharchula kaaranamgaa athi balavantamgaa pedarikamloki nettiveyabadutunnaar. kutumbamlo evaraina anaarogyaaniki guraite, roga nirdhaaranaku, aushadhaala konugoluku, vaidyasaala gadulaku (room rents), dactor pheejulaku ayye kharchu bharinchaleka lakshalaadi prajalu daaridryapu korallo chikkukupotunnaru. medical billula kaaranamgaane anekamandi diwala teestunnaarani prapancha aarogya samstha (dableuheach) velladinchindi.ee dusthitiki pradhaana kaaranam aushadhaala tayaareeki gaanee, marketingku gaanee oka spashtamaina, nirdishtamaina vidhaanamantuu lekunda poyindi. oka aushadhaanni tayaruchese company daanni entakainaa sommu chesukovachhu. deenipai elanti niyantranaa ledu.super speshality vaidyasaalalu modalu, graameena vaidyasaalala varaku, chinnachinna raktapareekshaa kendraalu modalu pedda pedda, rakarakaala pareekshalu, ex relu, skaaningulu teese diagnostic centerla varaku pachi vyaparame rajyamelutondi tappa, manaveeya konam e koshana kanaravadam ledu. veetiki ematram teesipokunda medical shapulu potipadutunnayi. ee moodu vibhaagaaluu rogulanu peelchipippichestuna.prastutam shugaru, bp, gundejabbulu, oopiritittula vyaadhulu, cancer lanti praanaantaka vyaadhulu samajampai balangaa daadichestunnaayi. desamlo prati nalugurilo okariki shugaru, prati muggurilo okariki bp unnatlu jaateeya poushtikahara samstha desavyaaptamgaa daadaapu 1.72 lakshala mandipai sarve chesi velladinchindi. indulo annitikanna ekkuvagaa kalavara pedutunnadi shugar vyaadhi. chaina taruvaata atyadhikamgaa shugar vyaadhigrastulunna desham manade. 6.51 kotla shugar vyaadhigrastulu manadesamlo unnaaru. 2030 natikalla ee sankhya 10.12 kotlaku cherukuntundanna ‘teepi’ nijam ippudu deshaanni vanikistondi.ee upadravaanni edurkodaniki neshanal formasutical asosiation gatha samvatsaram tana 55va jaateeya vaarotsavaala sandarbhamgaa, ‘Pharma cists For A Healthy India, Role in Prevention And Management Of Diabetes’ anna ninaadaanni empika chesindi. ee samvatsaram npa, ‘know your medi cines: Ask your pharmacist’ anna ninaadaanni enchukundi. deenikanugunamgaa vyaadhula niyantranaku, aarogya bhaarata nirmaana kalanu saakaaram cheyadaaniki formasistula paatranu prabhutvaalu, prajalu samardhavantamgaa viniyoginchukogaligithi aasinchina phalitaalu saadhinchavachchu.yandi. usman khan(navambar 19 nundi 25 varaku                               jaateeya aushadha vaarotsavaalu)